Diari Oficial de la Generalitat Valenciana


Sumari del DOGV 4365, del 25-10-2002 (2002/11471)

DECRET 11/2002, de 20 de setembre, del president de la Generalitat Valenciana, pel qual es concedix el Premi Julio González de la Generalitat Valenciana corresponent a l'any 2002 a Anish Kapoor, i amb caràcter excepcional i a títol pòstum a Eduardo Chillida.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4365

Data del DOGV
:   25-10-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11441


Organisme emissor
:   Presidència de la Generalitat

Tipus de document
:   Decret

DECRET 11/2002, de 20 de setembre, del president de la Generalitat Valenciana, pel qual es concedix el Premi Julio González de la Generalitat Valenciana corresponent a l'any 2002 a Anish Kapoor, i amb caràcter excepcional i a títol pòstum a Eduardo Chillida. [2002/11477]
  
Pel Decret 166/2000, de 31 d'octubre, del Govern Valencià, es va instituir el Premi Julio González de la Generalitat Valenciana per a distingir les persones físiques que, pels seus mèrits, hagen contribuït a destacar la creació artística en el seu nivell internacional. El mencionat decret va ser modificat pel Decret 159/2002, de 17 de setembre, que possibilita la concessió del premi a més d'una persona quan concórreguen raons extraordinàries que així ho justifiquen.
  
El premi es concedirà anualment per mitjà de decret del president de la Generalitat Valenciana, a proposta conjunta del president de l'Institut Valencià d'Art Modern i del seu director gerent.
  
En l'edició corresponent a l'any 2002, la distinció vol destacar la trajectòria artística de l'escultor britànic d'origen indi Anish Kapoor en reconeixement a la seua labor en el camp de les arts plàstiques i la seua aportació a l'art modern.
  
Anish Kapoor és un dels més grans i significatius representants de l'escultura britànica contemporània. De pare britànic, Anish Kapoor va nàixer a l'Índia (Bombai, 1954) on va viure fins que es trasllada a Gran Bretanya en 1973. A finals dels anys setanta va ser nomenat professor del Wolverhamton Polytechnic a Birmingham.
  
L'obra d'Anish Kapoor és vastament coneguda per les seues escultures inquietants i enigmàtiques que transcendixen la realitat del visible i el perceptual; abraça des de les figures pigmentades, fins a les intervencions en determinats llocs -site-specific(passant per instal·lacions interiors i exteriors de grans dimensions.
  
La dualitat és el concepte subjacent en gran part de la seua obra. Les relacions presència-absència, sòlid-intangible, exterior-interior, visible-amagat, actiu-passiu, femení-masculí, s'articulen a través de les escultures creant un dubte permanent sobre la realitat que tractem d'aprehendre per diferents mecanismes visuals i mentals. Kapoor ens oferix amb la seua obra visions de l'inexpressable, l'indescriptible i el desconegut.
  
D'altra banda, i de manera excepcional, també s'ha estimat procedent concedir el premi Julio González, a títol pòstum, a l'escultor basc Eduardo Chillida, mort recentment. Amb això la Generalitat Valenciana i l'IVAM li rendixen un merescut homenatge.
  
Entre els incomptables mèrits de l'escultor Eduardo Chillida, cal destacar, precisament per la semblança amb Julio González, el d'haver revolucionat la forja del ferro, aconseguint, amb el mestratge en el domini de la tècnica i la poètica en l'espai, dotar l'escultura de nou significat i nous horitzons.
  
En virtut d'això, en ús de les facultats previstes en el Decret 166/2000, de 31 d'octubre, del Govern Valencià, modificat pel Decret 159/2002, de 17 de setembre, i a proposta conjunta del president de l'Institut Valencià d'Art Modern (IVAM) i del seu director gerent,
  
DECRETE
  
Article 1
  
Concedir el Premi Julio González de la Generalitat Valenciana en l'edició 2002 a l'escultor britànic Anish Kapoor, en reconeixement i homenatge per la contribució a la creació artística en el seu nivell internacional.
  
Article 2
  
Concedir així mateix, amb caràcter excepcional i a títol pòstum, el Premi Julio González de la Generalitat Valenciana en l'edició de 2002 a l'escultor Eduardo Chillida, en reconeixement i homenatge per la contribució a la creació artística en el seu nivell internacional.
  
València, 20 de setembre de 2002
  
El president de la Generalitat Valenciana